b'\n_START_ARTICLE_\nTidehverv\n_START_PARAGRAPH_\nTidehverv er et dansk tidsskrift og et teologisk arbejdsf\xc3\xa6llesskab. Teologerne Kristoffer Olesen Larsen, Gustav Br\xc3\xb8ndsted, Niels Ivar Heje og Tage Schack grundlagde tidsskriftet i 1926. Fra 1984 til 2012 var S\xc3\xb8ren Krarup redakt\xc3\xb8r; en post han overtog efter sin far Vilhelm Krarup. I 2013 overtog hans datter, sognepr\xc3\xa6st Agnete Raahauge redakt\xc3\xb8rposten._NEWLINE_Ved sin oprettelse var Tidehverv p\xc3\xa5virket af S\xc3\xb8ren Kierkegaard og Karl Barths tanker, men m\xc3\xa5 i dag p\xc3\xa5 den ene side betragtes som moderne eksponenter for oprindelig luthersk tankegang (se citat nedenfor) og p\xc3\xa5 den anden som forum for modernitetskritik. Gennem en \xc3\xa5rr\xc3\xa6kke har Tidehverv holdt sommerm\xc3\xb8der p\xc3\xa5 Krabbesholm H\xc3\xb8jskole ved Skive. Siden 2008 er de blevet afholdt p\xc3\xa5 R\xc3\xb8nshoved H\xc3\xb8jskole._NEWLINE_I dag er teologer som Katrine Winkel Holm, Claus Thomas Nielsen, S\xc3\xb8rine Gotfredsen samt forfatteren Monica Papazu tilknyttet bev\xc3\xa6gelsen._NEWLINE_P\xc3\xa5 Tidehvervs hjemmeside beskrives bladets anliggende som f\xc3\xb8lger:_NEWLINE_"Tidehverv \xe2\x80\x93 det er gammeldags luthersk kristendom i en tid, der er alt for moderne til at respektere det element\xc3\xa6rt menneskelige: at v\xc3\xa6re et enkelt menneske mellem f\xc3\xb8dsel og d\xc3\xb8d og i ansvar og skyld. Tidehverv er derfor umoderne, for Tidehverv undsiger den modernitet, der er et andet ord for overfladiskhed. Tidehverv er derfor ogs\xc3\xa5 reaktion\xc3\xa6rt, for Tidehverv reagerer imod den dyrkelse af udviklingen og fremskridtet, der betyder \xc3\xa5ndelig tomhed og personlig uansvarlighed."\'\''